b"\n_START_ARTICLE_\nPa\xc3\xafsos Baixos (top\xc3\xb2nim)\n_START_PARAGRAPH_\nAl curs de la hist\xc3\xb2ria, la noci\xc3\xb3 geogr\xc3\xa0fica i pol\xc3\xadtica dels Pa\xc3\xafsos Baixos ha tingut diverses significacions que causen sovint confusi\xc3\xb3._NEWLINE_En contextos informals, sovint es fa servir el nom \xc2\xabHolanda\xc2\xbb. Tanmateix, en realitat, Holanda nom\xc3\xa9s \xc3\xa9s una de les diverses regions que conformen l'estat sobir\xc3\xa0 dels Pa\xc3\xafsos Baixos. A causa de la seva preemin\xc3\xa8ncia econ\xc3\xb2mica i hist\xc3\xb2rica, sovint es fa servir el nom d'aquesta regi\xc3\xb3 per referir-se als Pa\xc3\xafsos Baixos en el seu conjunt. Tot i que estrictament no \xc3\xa9s incorrecta, aquesta denominaci\xc3\xb3 \xc3\xa9s imprecisa, pot resultar ofensiva per als neerlandesos provinents d'altres regions del pa\xc3\xads i \xc3\xa9s comparable a l'\xc3\xbas incorrecte del nom \xc2\xabAnglaterra\xc2\xbb per referir-se al Regne Unit.\n_START_SECTION_\nPa\xc3\xafsos Baixos i Alts\n_START_PARAGRAPH_\nEl terme \xc2\xabpa\xc3\xads baix\xc2\xbb data de l'\xc3\xa8poca dels Ducs de Borgonya, a qui van pert\xc3\xa0nyer entre el segle XIV i el segle XVI les Disset Prov\xc3\xadncies, un conjunt de ducats, comtats, senyories i altres terres que avui formen part del Nord de Fran\xc3\xa7a, B\xc3\xa8lgica, Luxemburg i els Pa\xc3\xafsos Baixos. No era un territori continu. Sempre hi hagu\xc3\xa9 enclavaments que pertanyien a altres senyors, dels quals el m\xc3\xa9s gran era el Principat de Lieja._NEWLINE_De bell antuvi era nom\xc3\xa9s una designaci\xc3\xb3 gen\xc3\xa8rica que servia al duc per a distingir els seus \xc2\xabPa\xc3\xafsos Paixos\xc2\xbb dels seus \xc2\xabPa\xc3\xafsos Alts\xc2\xbb (el Ducat de Borgonya en sentit estricte), a la manera d'un propietari de dos prats que parlaria del prat de dalt i del prat de baix.\n_START_SECTION_\nUn nom propi\n_START_PARAGRAPH_\nQuan les Disset Prov\xc3\xadncies o els Pa\xc3\xafsos Baixos van esdevenir una uni\xc3\xb3 personal i van passar de mans seguint les perip\xc3\xa8cies dels seus sobirans, el mot va esdevenir a poc a poc un nom propi al segle XV. De guerra a casament a heretatge, les fronteres aniran canviant. Aix\xc3\xb2 va contribuir a la confusi\xc3\xb3 terminol\xc3\xb2gica que subsisteix encara avui. Quan al segle XVI el territori pass\xc3\xa0 a les mans de Castella, era de costum a la pen\xc3\xadnsula Ib\xc3\xa8rica, d'anomenar als texts el tot indistinctament Flandes.\n_START_SECTION_\nBelgium, belgicus\n_START_PARAGRAPH_\nEls humanistes utilitzaven el mot llat\xc3\xad Belgium o l'adjectiu belgicus, -a, -um als seus texts llatins pel tot i per parts de les Disset Prov\xc3\xadncies. Hi ha cartes del segle XVI intitulats \xe2\x80\x98Belgica vulgo Nederlandt\xe2\x80\x99 (traducci\xc3\xb3: \xe2\x80\x98B\xc3\xa8lgica, en la llengua del poble Pa\xc3\xads Baix\xe2\x80\x99). El nom llat\xc3\xad de la Rep\xc3\xbablica de les Set Prov\xc3\xadncies Unides, utilitzat al segle XVII entre altres pel cart\xc3\xb2graf Willem Janszoon Blaeu per a designar la port nord era Belgica f\xc5\x93derata\xe2\x80\xa6 una entitat totalment diferent de l'expressi\xc3\xb3 Estats Units b\xc3\xa8lgics utilitzada a la fi del segle XVII. Pel sud, utilitzava Belgica regia, llat\xc3\xad per a B\xc3\xa8lgica del rei (d'Espanya).\n_START_SECTION_\nEl Regne Unit dels Pa\xc3\xafsos Baixos\n_START_PARAGRAPH_\nDespr\xc3\xa9s de la desfeta de Napole\xc3\xb3 l'any 1815, el Congr\xc3\xa9s de Viena va unir les terres, afegint-hi el Principat de Lieja per a crear un estat nou: el Regne Unit dels Pa\xc3\xafsos Baixos i atribuir-les al rei Guillem I.\n_START_SECTION_\nEls Pa\xc3\xafsos Baixos contemporanis\n_START_PARAGRAPH_\nGuillem I aviat es va declarar rei dels Pa\xc3\xafsos Baixos. Aquest nom va romandre quan el 1830 el regne es va amputar de la seva part meridional, que despr\xc3\xa9s de la revoluci\xc3\xb3 es va donar el nom de Regne de B\xc3\xa8lgica. Un territori que coincideix molt parcialment amb el territori que els romans anomenaven G\xc3\xa0l\xc2\xb7lia Belga al segle I."